Ons moet beter na die onnies omsien | Netwerk24
Ons moet beter na die onnies omsien
Deur Jeanelle Greyling 13 April 2019 00:00
Angie Motshekga, minister van basiese onderwys, is met rede bekommerd oor die feit dat 10% van die land se 410 000 onderwysers daagliks afwesig is.
Motshekga het onlangs onthul dat die leerkragte wat daagliks afwesig is sedert 2017 met 2% toegeneem het.
Dié syfer weerspieël 'n daling in die gehalte van onderrig wat leerlinge landwyd ontvang. Soos gewoonlik trek die armste mense aan die kortste ent: Gebrekkige skoolonderrig is vir arm leerlinge net nog 'n struikelblok om bo hul omstandighede uit te styg.
Hoewel die syfer in pas is met die internasionale gemiddelde, kan Suid-Afrika dit eenvoudig nie bekostig om sy leerlinge in die steek te laat nie. Die ekonomie ly reeds onder meer weens die vlaag van korrupsie, wat beteken belasting word kort-kort verhoog, beleggers onttrek hul geld aan die land en werkskepping word gestuit.
Die onderwyssektor is nie net baie armoedige leerlinge se laaste hoop om hulself op te hef nie, maar gehalte-onderrig is ook ononderhandelbaar as ons wil hê die land moet ontwikkel.
Trouens, was dit nie wyle oudpres. Nelson Mandela wat gesê het geen land kan ontwikkel tensy sy burgers onderrig word nie?
Die onderwyserskorps staan sentraal in dié ontwikkeling, daarom is hul werkbevrediging noodsaaklik.
Die rede dat 'n tiende van onderwysers daagliks van die skool af wegbly, moet deeglik ondersoek word sodat oplossings gevind kan word.
Sommige sou redeneer onderwysers word te min betaal en dat 'n beter salaris groter positiwiteit sal meebring. 'n Verslag oor onderwysers se gemoedstoestand wat die Skole-ondersteuningsentrum in Oktober verlede jaar uitgereik het, dui egter daarop dat salaris byna geen invloed op leerkragte se werkbevrediging het nie.
Meer as 600 onderwysers landwyd het die sentrum se anonieme vraelys ingevul wat op sosialemediaplatforms versprei is.
Die studie dui daarop dat onderwysers gelukkiger sal wees as hulle ondersteun word, die kurrikulum kan koördineer en by die besluitneming betrek word. Hulle wil ook hê hul doelwitte moet met die organisatoriese doelwitte ooreenstem.
Skoolhoofde, departementshoofde en vakadviseurs speel dus 'n kardinale rol in die personeellede se gemoedstoestand.
Die meeste onderwysers het voorts gesê professionele ontwikkeling is vir hulle belangrik.
Die onderwysers se grootste probleme is swak klaskamerdissipline (63%), 'n te groot werklading (62,8%) en onnodige onderwysadministrasie (47,8%).
Dit is hulle wat onmiddellik 'n impak op onderwysers se werkbevrediging kan hê deur aan hul behoeftes soos opleiding en betrokkenheid by die besluitneming gehoor te gee.
Hoewel die onderwysers se klagtes oor hul werklading en onnodige administrasie moeiliker is om op te los, moet die onderwyssektor die probleme uitpak en oplossings daarvoor vind.
Sodoende kan ons leerlinge gehalte-onderrig ontvang en op alle vlakke ontwikkel.
Ten slotte rus die verantwoordelikheid op ouers om hul kinders by die huis te dissiplineer sodat respek vir gesag weer in klaskamers gevestig word.